SET ปิดร่วง 20 จุดตาม “ดาวฟิวเจอร์ส” ทรุด 650 จุด พรุ่งนี้เสี่ยงลงต่อหลุดแนวรับ 1,100 จุด
SET ปิดร่วง 20 จุดตาม "ดาวฯฟิวเจอร์ส" ทรุด 650 จุด พรุ่งนี้เสี่ยงลงต่อหลุดแนวรับ 1,100 จุด
1 เม.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,105.51 จุด ลดลง 20.35 จุด หรือ 1.81% มูลค่าการซื้อขาย 67,169.04 ล้านบาท
10 หุ้นกดดัชนีวันนี้

ด้านนายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) กล่าวว่า ตลาดหุ้นไทยวันนี้อ่อนลงตามตลาดต่างประเทศ โดยตลาดหุ้นในภูมิภาคเอเชียส่วนใหญ่ติดลบ เช่นเดียวกับตลาดในยุโรปที่เทรดบ่ายนี้ก็ปรับตัวลงกัน รวมถึงดาวโจนส์ฟิวเจอร์สก็ร่วงลงด้วย รับผลจากการแพร่ระบาดไวรัสโควิด-19 ทำให้นักลงทุนเลือกที่จะขายทำกำไรออกมาก่อน
สำหรับบ้านเราในช่วงเช้ายังมีแรงซื้อเข้ามา แต่ในเวลาต่อมามีข่าวนายกรัฐมนตรี เตรียมเรียกประชุมคณะรัฐมนตรี (ครม.) ด่วน ในวันศุกร์นี้ ทำให้คนกังวลว่ารัฐบาลอาจจะออกมาตรการเคอร์ฟิว จึงขายทำกำไรออกมาก่อน
โดยหุ้นที่ปรับตัวลงแรงเป็นหุ้นในกลุ่มแบงก์ ส่วนหุ้น PTT ก็ปรับตัวลงอยู่แล้ว และก็มีหุ้นในกลุ่มค้าปลีกก็ปรับตัวลงหลังจากที่กรุงเทพมหานคร (กทม.) กำหนดเวลาในการปิดทุกร้านค้าและซูเปอร์มาร์เก็ต ตั้งแต่เที่ยงคืนถึงตี 5 แต่ก็เป็นเรื่องที่คาดการณ์ไว้อยู่แล้ว โดยมาตรการที่เข้มข้นเพื่อสกัดการแพร่ระบาดของเชื้อไวรัสของภาครัฐฯก็น่าจะคงจะค่อย ๆ ทำทีละ Step
อนึ่ง นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า นายกรัฐมนตรีเตรียมเรียกประชุมคณะรัฐมนตรีนัดพิเศษในช่วงเช้าวันที่ 3 เม.ย.63 เพื่อหารือเร่งด่วน ได้แก่ การรับฟังข้อมูลจากกระทรวงต่าง ๆ เพื่อออกมาตรการเยียวยาผลกระทบจากการแพร่ระบาดของเชื้อไวรัสโควิด-19 ระยะ 3-4 สำหรับช่วงเดือน พ.ค.-ก.ค.63 และหารือเรื่องงบประมาณ กรอบวงเงิน จัดลำดับความสำคัญเร่งด่วน รวมทั้งแหล่งที่มาของเงิน
ส่วนแนวโน้มการลงทุนในวันพรุ่งนี้ (2 เม.ย.) นายมงคล กล่าวว่า ตลาดฯยังมีโอกาสที่จะปรับตัวขึ้นได้ แต่ก็อยู่ที่ทิศทางดาวโจนส์ฟิวเจอร์สในช่วงเช้าด้วย และขึ้นอยู่กับข่าวการแพร่ระบาดไวรัสโควิด-19 จะออกมาเป็นบวก/ลบ แม้มักจะออกมาเป็นลบมากกว่า จากจำนวนผู้ติดเชื้อที่เพิ่มขึ้น แต่ก็ยังสามารถซื้อหุ้นราคาถูกได้
พร้อมให้แนวรับ 1,090 จุด ส่วนแนวต้าน 1,130 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
BAM มูลค่าการซื้อขาย 7,020.20 ล้านบาท ปิดที่ 20.40 บาท เพิ่มขึ้น 0.40 บาท
PTT มูลค่าการซื้อขาย 3,432.98 ล้านบาท  ปิดที่ 30.25 บาท ลดลง  0.50 บาท
ADVANC มูลค่าการซื้อขาย 2,353.31 ล้านบาท  ปิดที่  195.50 บาท ลดลง 5.50 บาท
AOT มูลค่าการซื้อขาย 2,094.86 ล้านบาท ปิดที่ 49.50 บาท ลดลง 1.25 บาท
CPALL มูลค่าการซื้อขาย 1,909.71 ล้านบาท ปิดที่ 60.25 บาท ลดลง 0.75 บาท
ตลาดหุ้นเอเชีย

ดาวน์โจนส์ฟิวเจอร์
